Па словах галоўнага тэхнічнага інспектара, парушэнні ва ўсіх лагерах у асноўным адны і тыя ж і тычацца ў большасці тэрмінаў правядзення інструктажу, стажыроўкі, праверкі ведаў, адпаведнасці абсталявання патрабаванням бяспекі. “Нясвоечасова праводзіцца інструктаж з работнікамі летніх аздараўленчых устаноў, — тлумачыць Марына Леанідаўна. — У асноўным інструктаж павінен праводзіцца з тымі асобамі, якія працуюць па рабочых спецыяльнасцях. Акрамя таго, было многа пытанняў наконт выкарыстання самаробных драўляных лесвіц, якія проста збіты цвікамі. Мы забаранялі іх эксплуатаваць. Зразумела, што не толькі ў лагерах, але і ў іншых арганізацыях лесвіцы павінны быць фабрычнымі, з выразанымі прыступкамі, з замацаванымі сцяжнымі балтамі праз кожныя два метры. Да таго ж лесвіцы павінны прайсці выпрабаванне, і пра гэта, як правіла, сведчыць бірка, якая замацоўваецца на прыстасаванні. А на справе аказвалася, што выпрабаванні не праводзіліся і адпаведныя даныя не былі запісаны ў спецыяльны журнал”.